Rodový erb kniežat Odescalchi
**Július** knieža **Odescalchi** - celým menom Július Inocent Karol Augustus Andrej knieža Odescalchi de Szerém (maď. Odescalchi Gyula; \* 26. november 1828, Bratislava – † 29. september 1896, Bratislava) vojak, politik, príslušník kniežacej rodiny Odescalchi.

Životopis
---------

Narodil sa v roku 1828 v šľachtickej rodine talianskeho pôvodu Odescalchiovcov. Medzi členov rodiny patril aj pápež Inocent XI. Jeho otec bol knieža August Odescalchi (\* 1808 – † 1848) a grófka Anna rod. Zičiová (\* 1807 – † 1900). Napriek tomu, že sa narodil v Bratislave, vyrastal v rodovom kaštieli v Solčanoch. Jeho bratom bol Artúr Odeschalchi, rovnako ako Július poslanec uhorského snemu. Jeho synovcom (synom Artúra) bol Lívius Odescalchi, solčanský statkár a podporovateľ Československej republiky.

V revolúcii v roku 1848 Július Odescalchi vstúpil do Národnej gardy a slúžil ako nadporučík. Po jej porážke utiekol spolu s rodinou do Švajčiarska. Do Uhorska sa rodina vrátila v roku 1850, avšak Július ďalej cestoval po Taliansku, Francúzsku a Nemecku. V roku 1855 sa oženil s grófkou Annou Degenfeldovou, sestrou manželky uhorského predsedu vlády Kolomana Tisu.

Vo voľbách v rokoch 1861 a 1865 kandidoval za Rezolučnú stranu, neskôr za jej nasledovníčku Stranu ľavého stredu, pričom zastupoval volebný okres Žabokreky nad Nitrou. Po vzniku Liberálnej strany, bol poslancom za topoľčiansky volebný okres až do roku 1887, kedy sa stal poslancom hornej komory snemu.

Okrem politickej činnosti sa venoval „osvetovej" činnosti, keďže bol prívržencom maďarizačných snáh uhorskej vlády. Bol prvým predsedom Hornouhorského maďarského vzdelávacieho spolku (maď. Felvidéki Magyar Közművelődési Egyesület, tzv FEMKE).

V oblasti hospodárskej politiky patril medzi prvých správcov Nitrianskej úvernej banky, ktorá vznikla v roku 1872.

Slovenská národná galéria vlastní jeho skicár, ktorý je v digitálnej podobe prístupný na stránke Web umenia.

Referencie
----------

1. ↑  ODESCALCHI, Július. In:  *Slovenský biografický slovník*. Zväzok IV. M – Q. Martin : Matica slovenská, 1990. 568 s. ISBN 80-7090-070-9. S. 320 – 321.
2. ↑   *Šl'achtický rod ďerba Odescalchi pochádza zo severného Talianska, z regiónu okolo jazera Como. Jeho* [online]. docplayer.net, [cit. 2023-02-05]. Dostupné online.
3. ↑   *Livrej kočiša z kaštieľa Odescalchiovcov* [online]. nzr.trnava.sk, [cit. 2023-02-05]. Dostupné online.
4. ↑   *HISTORY (Odescalchi) - Kaštieľ rodu Odescalchi* [online]. sites.google.com, [cit. 2023-02-05]. Dostupné online.
5. ↑  DEMMEL, József. „Stav zemiansky národa slovenského" : Uhorská šľachta slovenského pôvodu. *Forum Historiae* (Bratislava: Historický ústav SAV), 2012, čís. 2, s. 56 – 67. Dostupné online [cit. 2023-02-05].
6. ↑   *Szabadelvűpárti Naptár az 1884. szökő évre* [online]. epa.oszk.hu, [cit. 2023-02-05]. S. 122, 123. Dostupné online.
7. ↑  Hornouhorský maďarský vzdelávací spolok. In:  *Encyclopaedia Beliana* [online]. Bratislava: Slovenská akadémia vied, [cit. 2023-02-05]. Dostupné online.
8. ↑   *Nitrianska úverná banka, Nitra* [online]. Bratislava: Národná banka Slovenska, [cit. 2023-02-05]. Dostupné online.
9. ↑   *autor: Július Odescalchi | diela | Web umenia* [online]. Bratislava: Slovenská národná galéria, [cit. 2023-02-05]. Dostupné online.

Externé odkazy
--------------

* Július Odescalchi – životopis v maďarskom parlamentnom almanachu 1892 – 1897 (po maďarsky)
* Záznam o narodení a krste v matrike záznam číslo 659; pokrstený ako Julius Innocentius Carolus Augustus Andreas princeps Odescalchi

Zdroje
------

*Tento článok je čiastočný alebo úplný preklad článku Odescalchi Gyula na maďarskej Wikipédii.*

Autoritné údaje: * PIM: PIM66590